Ο βιολογικός ρόλος των γλυκοζαμινογλυκανών στην δερματική αντιγήρανση
Authors: Καβαλλάρη Ανδριάνα 
Published: September 2021

Εισαγωγή: Η αντιφλεγμονώδης και αντιοξειδωτική ιδιότητα του μαστιχελαίου (Chios mastic gum oil- CMGO) της Χίου (Ένωση Μαστιχοπαραγωγών Χίου) είναι επιστημονικά τεκμηριωμένη σε διάφορες ανθρώπινες ασθένειες στον παρόντα χρόνο. Ωστόσο, η επίδρασή της στη γήρανση του ανθρώπινου δέρματος δεν έχει μελετηθεί. Επίσης, η συμμετοχή των ινοβλαστών στον μηχανισμό της κυτταρικής γήρανσης καθ’αυτό παραμένει ένα πεδίο γνώσης αδιευκρίνιστο και καίριο στην κατανόηση της βιολογίας της ενδογενούς γήρανσης. Στόχος: Η μελέτη αυτή αξιολογεί την επίδραση του μαστιχέλαιου στην ανάπτυξη ανθρώπινων δερματικών ινοβλαστών, τη σύνθεση και την έκκριση του Υαλουρονικού Οξέος (Υ.Ο.) και της δραστηριότητας του ενζύμου της Τελομεράσης (ΤΕ). Επιπλέον, οι παράγοντες αυτοί μελετώνται υπό επίδραση «ρυθμισμένου» θρεπτικού υλικού κατά την κυτταρική ανάπτυξη ινοβλαστών διαφόρων ηλικιών. Υλικά και μέθοδοι: Βιοψίες δερματικών ινοβλαστών ελήφθησαν από δώδεκα (12) υγιείς δότες ηλικίας 18 έως 35 ετών (άνδρες και γυναίκες ίσοι σε αριθμό) και από 3 υγιείς άνδρες και 3 υγιείς γυναίκες (6 συνολικά) ηλικίας άνω των 60 ετών, οι οποίες κατόπιν επώασης, οδήγησαν στην εγκατάσταση ανάλογων κυτταροκαλλιεργειών. Κατά τη διάρκεια της 18μηνης διάρκειας μελέτης, η γήρανση in vitro των καθιερωμένων καλλιεργειών δερματικών ινοβλαστών συγκρίθηκε με την σύγχρονη in vitro γήρανση των HDFa που χρησίμευσαν ως ομάδα ελέγχου. Καλλιέργειες ινοβλαστών (~ 90% συρροής) στερούμενες πλήρους θρεπτικού μέσου χρησιμοποιήθηκαν για την παρασκευή «ρυθμισμένου μέσου -conditioned media (CM)». Η επίδραση «νεαρής ηλικίας» CM σε ηλικιωμένες κυτταρικές καλλιέργειες μελετήθηκε, και αντίστροφα. Η πιθανή επίδραση του CMGO στον κυτταρικό πολλαπλασιασμό εξετάστηκε με τον σχηματισμό Καμπυλών Ανάπτυξης, ενώ για να μελετηθεί η επίδρασή του στον κυτταρικό μεταβολισμό του Υαλουρονικού Οξέος (Υ. Ο.) ανιχνεύτηκαν ποσοτικά το Υ.Ο., η Συνθετάση 1 του Υ.Ο., η Υαλουρονιδάση 1 του Υ. Ο καθώς και η δραστηριότητα του ενζύμου της Τελομεράσης. Αποτελέσματα: Η γήρανση συνοδεύεται από μείωση του αριθμού των δερματικών ινοβλαστών εν μέρει εξαιτίας της μειωμένης ικανότητας πολλαπλασιασμού τους .Μεταξύ ενηλίκων, η επίδραση με μαστιχέλαιο (CMGO) είχε ανασταλτικό χαρακτήρα στην κυτταρική ανάπτυξη τόσο των νεαρών όσο και των ώριμων ινοβλαστών που ελήφθησαν από δότες οιασδήποτε από τις δύο ηλικιακές ομάδες. Δεδομένα από την ίδια περίοδο, έδειξαν ότι το CMGO προκάλεσε δοσοεξαρτώμενη αναστολή του κυτταρικού πολλαπλασιασμού. Το Υαλουρονικό Οξύ μειώνεται στην επίδραση με μαστιχέλαιο κι η μείωση της έκκρισης Υαλουρονικού Οξέος κατόπιν επίδρασης μαστιχέλαιου στις καλλιέργειες μελέτης αποδίδεται αποκλειστικά σε επίπεδο μεταβολικό στην σημαντικά μειωμένη ικανότητα σύνθεσης νέου Υ.Ο. υπό σταθερούς ρυθμούς αποδόμησής του.Συμπεράσματα: Η κυτταρική ανάπτυξη των ανθρώπειων δερματικών ινοβλαστών επηρεάζεται από την ηλικία του δότη και την ηλικιακή κλίμακα (γενεά- passage) της. Συνάμα, η κυτταρική ανάπτυξη και ο ρυθμός διπλασιασμού των δερματικών ινοβλαστών μειώνεται κατά την διαδικασία της γήρανσης. Η επίδραση με μαστιχέλαιο βρέθηκε ότι αναστέλλει τον πολλαπλασιασμό των κυττάρων με συνοδό μείωση στην έκκριση Υ.Ο.